Drops

Drops on keeleõppe platvorm, mis koosneb 36 keeles sõnavara õppimiseks mõeldud mobiilirakendusest ja seda täiendavast veebirakendusest (Drops), tähestiku õppimiseks mõeldud mobiilirakendusest (Scripts), millega on võimalik õppida 4 tähestikku ja 4 märgipõhist kirjasüsteemi, ning veebipõhisest sõnastikust (Drops Visual Dictionary), millest leiab kõik Dropsi keeled. 6. veebruaril 2020 lisas Drops oma platvormile Dropsi lapsesõbraliku versiooni Droplets.

Drops, Droplets ja Scripts on kõik freemium-tüüpi rakendused, mis põhinevad sõnamängudel, kus lihtsaid pilte seostatakse sõnavaraga. Rakendusi on võimalik kasutada iOS ja Android operatsioonisüsteemiga seadmetel. Dropsi on alates selle avaldamisest 2015. aastal laadinud alla enam kui 15 miljonit registreeritud kasutajat kogu maailmast.

Dropsi platvormi arendab ja hooldab Eesti tehnoloogiaettevõte PlanB Labs OÜ. PlanB Labs OÜ tegi Dropsi 2015. aasta jaanuaris kättesaadavaks Apple'i App Store’is ja seejärel hakati 2016. aasta oktoobris Google Play poes pakkuma ka Dropsi Androidi versiooni.

Algus ja areng

Ungari ettevõtjad Dániel Farkas ja Mark Szulyovszky asutasid 2012. aastal Tallinnas Eestis ettevõtte PlanB Labs OÜ. Nad võeti vastu idufirmade ärikiirendisse Estonian Gamefounders, et aidata neil leida rahastust oma ideele – mängupõhisele keeleõppe rakendusele LearnInvisible. Idee seisnes lihtsate piltide mnemoonilisel seostamisel. Szulyovszky oli sellist kontseptsiooni kasutanud varem koos ungari kunstniku-disaineri Adri Bodoriga asutatud disaini ja mängude idufirmas ThinkInvisible. LearnInvisible oli üks kuuest Gamefoundersi esimeses kohordis osalenud ettevõttest. Kõigile osalenud ettevõtetele anti 15 000 USA dollarit. Pärast seda, kui Plan B Labs OÜ selle summa sai, liitus meeskonnaga nõuandjana Gamefoundersi investor Paul Bragiel. LearnInvisible ei suutnud aastatel 2012–2015 leida edasiste investeeringute jaoks piisavalt kliente. 

Kuna rakendus ei leidnud eriti palju kliente, jätsid Farkas ja Szulyovszky LearnInvisible'i sinnapaika ja ehitasid teise keeleõppe rakenduse Drops. Pärast selle avalikustamist 2015. aasta jaanuaris sai Drops kohe rohkem kasutajaid kui LearnInvisible. Apple reklaamis 2015. aasta sügisel Dropsi oma Hiina App Store’is. Rakenduse allalaadimiste arv tõusis järsult ja jätkas pärast reklaamiperioodi lõppu ühtlaselt kasvamist.

Õppemetoodika

Dropsi rakendus keskendub sõnavara omandamisele – selline keeleõppe tehnika põhineb keeleteadlase Paul Nationi ja teiste uurimustel. Drops kohandab seda tehnikat mobiilirakendusele, kus kasutatakse ainult sõrmega juhitavat mängustamist, mis hõlmab nii visuaalset õpistiili kui ka mnemoonilisi mälutehnikaid. 

Lisaks peavad kasutajad Scriptsi rakenduses sõrmega kirjutama, mis arendab nende lihasmälu. Google kiitis sellist kasutusliidese tehnikat, kui ta andis Scriptsile kasutuskogemuse auhinna 2019 Material Design Award for Experience.

Keeled ja kirjasüsteemid

Drops ja Droplets pakuvad 36 eri keelt: ainu, araabia, esperanto, havai, heebrea, hiina (kantoni), hiina (mandariini), hindi, hispaania (Kastiilia), hispaania (Ladina-Ameerika), hollandi, indoneesia, inglise (Ameerika), inglise (Briti), islandi, itaalia, jaapani, korea, kreeka, maoori, norra, poola, portugali (Brasiilia), portugali (Euroopa), prantsuse, rootsi, saksa, samoa, soome, taani, tagalogi, tai, türgi, ungari, vietnami ja vene keel.

Scripts pakub 4 tähestikku (ladina, vene kirillitsa, heebrea ja Ameerika viipekeel) ning 4 märgipõhist kirjasüsteemi (hiina hani kiri, jaapani kana, india devanaagari kiri, korea hangul).

Vastuvõtt ja auhinnad

2018. aasta jaanuariks oli Apple’i App Store reklaaminud Dropsi päeva rakendusena (app of the day) enam kui 200 riigis. Lisaks oli Google Play pärjanud Dropsi oma toimetaja valiku tiitliga.

Google Play valis 3. detsembril 2018 Dropsi üheks paremaks 2018. aasta rakenduseks. Sellest teatades ütles Google, et kõik 2018. parimate rakenduste kandidaadid olid rakendused, mis „muudavad meie elu lihtsamaks ja meie puhkehetked rahuldust pakkuvamaks ning aitavad tajuda, et veebis veedetud ajal on meil senisest paremad võimalused teistega sidet pidada. Uuenduslikud, elegantsed ja intelligentsed.“ Google sõnas samuti, et nad valisid Dropsi üheks 2018. aasta paremaks rakenduseks, sest tegemist oli rakendusega, „mille juurde me avastasime end terve aasta vältel tagasi pöördumast ja mida me oma sõpradega jagasime. Rakendus on kaunilt disainitud ja kõigile kasulik.“

2019. aasta augustis lisas Scripts oma keelevalikusse Ameerika viipekeele ning sellest sai esimene viipekeeleõpet pakkuv mitmekeelne keeleõppe rakendus.

Scripts võitis 10. oktoobril 2019 kasutuskogemuse eest Google’i auhinna Material Design Experience Award.
2019. aasta novembris alustas Drops koostööd ÜRO organisatsiooniga 2019 – rahvusvaheline põliskeelte aasta, et lisada Dropsi rakendusse väga suures hävimisohus ainu põliskeel.

Kriitika

Lingvistid on kaua arutlenud selle üle, kas võõrkeele õppimisel annab parema põhja sõnavara või grammatika. Dropsi ongi kritiseeritud peamiselt selle tõttu, et Drops keskendub ainult sõnavarale ja selle sõnavara on piiratud (keskendutakse pigem nimisõnadele kui verbidele või muud tüüpi sõnadele). On ka leitud, et Dropsi viieminutiline päevane kasutuspiirang ei ole tegelikult tõeline freemium-mudel.

Viited

Kategooria:Rakendustarkvara